9. การจัดการ

9.1 โครงสร้างองค์กร ณ วันที่ 1 มีนาคม 2552 

[]

9.2 การกำกับดูแลกิจการ

คณะกรรมการบริษัทให้ความสำคัญอย่างยิ่งในการปฏิบัติตามหลักบรรษัทภิบาลและข้อพึงปฏิบัติที่ดีสำหรับคณะกรรมการบริษัทจดทะเบียน
ตามแนวทางของตลาดหลักทรัพย์แห่งประเทศไทย
และสำนักงานคณะกรรมการกำกับหลักทรัพย์และตลาดหลักทรัพย์
และบริษัทได้ปฏิบัติตามหลักการกำกับดูแลกิจการที่ดีตามหลักเกณฑ์การกำกับดูแลกิจการที่ดี
ของตลาดหลักทรัพย์แห่งประเทศไทย ซึ่งได้มีการปรับปรุงเพิ่มเติม โดยแบ่งเนื้อหาออกเป็น 5 หมวด
ดังนี้

9.2.1 สิทธิของผู้ถือหุ้น

บริษัทมีนโยบายเกี่ยวกับการกำกับดูแลกิจการ ทั้งนี้เพื่อให้การดำเนินกิจการของบริษัทมีคุณธรรม
โปร่งใส และสามารถตรวจสอบได้ อันเป็นพื้นฐานสำคัญที่จะนำพาองค์กรไปสู่การเติบโตอย่างยั่งยืน

บริษัทมุ่งมั่นที่จะปฏิบัติตามแนวทางด้านธรรมาภิบาลที่กำหนดโดยหน่วยราชการและหน่วยงานที่กำกับดูแลบริษัท
รวมทั้งมาตรฐานด้านธรรมาภิบาลอื่นๆ
ซึ่งบริษัทพิจารณาแล้วเห็นว่าเหมาะสมกับการดำเนินธุรกิจของบริษัท

บริษัทให้ความสำคัญกับสิทธิของผู้ถือหุ้นและถือปฏิบัติต่อผู้ถือหุ้นทุกรายด้วยความเป็นธรรม
โดยเผยแพร่ข้อมูลประกอบวาระการประชุมผ่านทาง Website (www.majorcineplex.com)
และยังเปิดโอกาสให้ผู้ถือหุ้นสามารถเสนอวาระการประชุมสำหรับการประชุมผู้ถือหุ้นประจำปีเพิ่มเติมได้
โดยดาวน์โหลดเอกสารผ่านทาง Website
ของบริษัทและจัดส่งเอกสารนั้นๆพร้อมทั้งเอกสารแนบคืนมายังบริษัทภายในเวลาที่กำหนด

บริษัทดำเนินการจัดส่งหนังสือเชิญประชุมผู้ถือหุ้น
พร้อมทั้งข้อมูลประกอบการประชุมให้ผู้ถือหุ้นทราบล่วงหน้าไม่น้อยกว่า 14 วันก่อนวันประชุม
และอำนวยความสะดวกในการเข้าประชุมของผู้ถือหุ้นในการประชุมผู้ถือหุ้น
รวมถึงส่งเสริมและสนับสนุนให้ผู้ถือหุ้นเข้าร่วมประชุมและใช้สิทธิของตนซักถามคณะกรรมการเกี่ยวกับเรื่องต่างๆ
ตลอดจนสามารถเสนอแนะหรือให้ข้อคิดเห็นที่เป็นประโยชน์ต่อการบริหารงาน
ทั้งหมดนี้มีการบันทึกการประชุมถูกต้องครบถ้วน เพื่อให้ผู้ถือหุ้นสามารถตรวจสอบได้
รวมทั้งมีหน่วยงานจัดเก็บรายงานการประชุมอย่างเป็นระเบียบเพื่อความครบถ้วน ถูกต้อง
ตรวจสอบง่าย

ในปี 2551 บริษัทจัดให้มีการประชุมสามัญผู้ถือหุ้นในเดือนเมษายน
โดยกรรมการบริษัทซึ่งรวมถึงกรรมการตรวจสอบ ส่วนใหญ่มีการเข้าร่วมประชุมครบทุกครั้ง
เว้นแต่ในบางครั้งที่กรรมการบางท่านติดภารกิจที่จำเป็นจึงไม่สามารถเข้าร่วมประชุมได้
โดยในการประชุมผู้ถือหุ้น
ประธานในที่ประชุมได้เปิดโอกาสและให้เวลาแก่ผู้ถือหุ้นทุกคนมีสิทธิอย่างเท่าเทียมกันในการตรวจสอบการดำเนินงานของบริษัท
สอบถาม แสดงความคิดเห็น ตลอดจนข้อเสนอแนะต่างๆ ได้อย่างเต็มที่
พร้อมทั้งบันทึกประเด็นซักถามและข้อคิดเห็นเสนอแนะที่สำคัญไว้ในรายงานการประชุมผู้ถือหุ้นด้วยทุกครั้ง

9.2.2 การปฏิบัติต่อผู้ถือหุ้นอย่างเท่าเทียมกัน

ผู้ถือหุ้นทุกราย ทั้งผู้ถือหุ้นที่เป็นผู้บริหาร ผู้ถือหุ้นที่ไม่เป็นผู้บริหาร ผู้ถือหุ้นต่างชาติและผู้ถือหุ้นส่วนน้อย
ต่างได้รับการปฏิบัติจากบริษัทในลักษณะที่เท่าเทียมกัน
และมีนโยบายในเรื่องการใช้ข้อมูลภายในของบริษัทอย่างชัดเจน โดยกรรมการผู้บริหาร พนักงาน
และบุคคลที่เกี่ยวข้อง ห้ามนำข้อมูลภายในของบริษัท
ไปใช้เพื่อประโยชน์ส่วนตนหรือเผยแพร่ให้บุคคลอื่นทราบ
ซึ่งที่ผ่านมาไม่พบการใช้ข้อมูลภายในเพื่อแสวงหาประโยชน์แต่อย่างใด

บริษัทดำเนินการป้องกันและจัดการในเรื่องที่มีความขัดแย้งทางผลประโยชน์ต่างๆ
ด้วยความเป็นธรรม โดยวิธีการเปิดเผยข้อมูลหรือการเก็บรักษาความลับ
หรือการปฏิเสธการดำเนินการ หรือวิธีการอื่นใดที่เหมาะสมตามควรแก่กรณี
นอกจากนี้บริษัทได้กำหนดนโยบายและขั้นตอนการอนุมัติและดำเนินการรายการที่อาจมีความขัดแย้งทางผลประโยชน์และรายการที่เกี่ยวโยงกัน
รวมทั้งกำหนดนโยบายและระเบียบไม่ให้ผู้บริหารนำข้อมูลภายในไปใช้ประโยชน์ส่วนตน
และกำหนดให้กรรมการและผู้บริหารรายงานการเปลี่ยนแปลงการถือครองหลักทรัพย์ของบริษัทต่อสำนักงานคณะกรรมการกำกับหลักทรัพย์และตลาดหลักทรัพย์
ตามมาตรา 59 แห่งพระราชบัญญัติหลักทรัพย์ และตลาดหลักทรัพย์ พ.ศ. 2535
และมีการรายงานเรื่องดังกล่าวรวมถึงส่วนได้เสียต่างๆในที่ประชุมคณะกรรมการของบริษัททุกครั้งอีกด้วย

บริษัท
มีแนวนโยบายเปิดโอกาสให้ผู้ถือหุ้นสามารถเสนอเพิ่มวาระสำหรับการประชุมผู้ถือหุ้นได้ภายใต้เงื่อนไข
และระยะเวลาที่เหมาะสม รวมถึงต้องอยู่ภายใต้บทบัญญัติของกฎหมายที่เกี่ยวข้องด้วย
บริษัทได้เปิดโอกาสให้ผู้ถือหุ้นที่ไม่สามารถเข้าประชุมด้วยตนเองมอบฉันทะให้ผู้อื่น เช่น
กรรมการอิสระของบริษัท มาประชุมและออกเสียงลงมติแทน โดยได้แนบใบมอบฉันทะ
ในแบบที่ผู้ถือหุ้นสามารถแสดงเจตนาได้หลากหลายพร้อมกับจดหมายเชิญประชุม
และมีการจัดเตรียมบัตรลงคะแนนให้แก่ผู้ถือหุ้นในการประชุมผู้ถือหุ้นทุกครั้ง
รวมถึงในวาระการพิจารณาการแต่งตั้งกรรมการ
บริษัทเสนอให้ผู้ถือหุ้นได้พิจารณากรรมการเป็นรายท่านด้วย

9.2.3 บทบาทของผู้มีส่วนได้เสีย

บริษัทได้ให้ความสำคัญต่อสิทธิของผู้มีส่วนได้เสียทุกกลุ่มไม่ว่าจะเป็นผู้มีส่วนได้เสียภายในได้แก่
พนักงานและผู้บริหารของบริษัท หรือผู้มีส่วนได้เสียภายนอก ได้แก่ ลูกค้า เจ้าหนี้ คู่ค้า คู่แข่ง
ผู้มีความสัมพันธ์ทางธุรกิจ ผู้มีส่วนได้เสียทางธุรกิจ รวมถึงสังคม เพราะบริษัทตระหนักเสมอว่า
ผู้มีส่วนได้เสียทุกประเภทมีส่วนสำคัญต่อการประกอบกิจการของบริษัทในรูปแบบที่แตกต่างกัน
บริษัทจึงคำนึงถึงสิทธิและผลประโยชน์ขั้นพื้นฐานที่ผู้มีส่วนได้เสียพึงได้รับจากบริษัทไว้อย่างเหมาะสม
ไม่ว่าจะเป็นสิทธิในการรู้ข่าวสารข้อมูลที่สะดวก ถูกต้อง ครบถ้วน
รวมถึงมีมาตรการป้องกันระบบควบคุมภายในที่บกพร่อง
การกระทำที่ผิดกฎหมายของกรรมการและผู้ที่เกี่ยวข้อง
รวมถึงให้ความคุ้มครองผู้ที่ให้เบาะแสเกี่ยวกับเรื่องดังกล่าวอย่างเหมาะสม
เนื่องจากบริษัทเห็นว่าแรงสนับสนุนของผู้มีส่วนได้เสียต่างๆ
จะสร้างความสามารถในการแข่งขันและสร้างกำไรให้กับบริษัท
ซึ่งถือว่าเป็นการสร้างความสำเร็จในระยะยาวของบริษัทได้

ในด้านสังคม บริษัท ได้ตระหนักถึงการเป็นส่วนหนึ่งของสังคมที่ต้องดูแลช่วยเหลือเกื้อกูลกัน
ให้สังคมพัฒนาและเป็นการตอบแทนสังคมประการหนึ่งด้วย
และแนวนโยบายในการช่วยเหลือและดูแลสังคมนั้น
บริษัทมุ่งเน้นการให้ความช่วยเหลือผู้ด้อยโอกาสในสังคม ผู้ประสบภัยต่างๆ
การทะนุบำรุงศาสนาอย่างต่อเนื่อง ทั้งที่กระทำโดยบริษัทเอง
รวมถึงการให้ความร่วมมือกับหน่วยงานอื่นทั้งภาครัฐและเอกชนต่างๆ ในการดำเนินการดังกล่าว
(สามารถดูรายละเอียดเพิ่มเติมได้ที่ “กิจกรรมเพื่อสังคม”)

9.2.4 การเปิดเผยข้อมูลและความโปร่งใส

บริษัทให้ความสำคัญกับนักลงทุนทุกกลุ่มอย่างเท่าเทียมกัน โดยได้จัดตั้งแผนกนักลงทุนสัมพันธ์
(Investor Relations)
ซึ่งจะทำหน้าที่ดูแลเรื่องการให้ข่าวสารความเคลื่อนไหวของบริษัทแก่นักลงทุนทุกกลุ่ม
ไม่ว่าจะเป็นนักลงทุนรายย่อย นักลงทุนสถาบัน นักวิเคราะห์หลักทรัพย์
ผู้จัดการกองทุนทั้งในและต่างประเทศ โดยบริษัทได้จัดกิจกรรมต่างๆ
ในการที่จะให้ข้อมูลข่าวสารที่สำคัญต่างๆ ของบริษัทต่อนักลงทุนอย่างทั่วถึง เช่น
การเผยแพร่ข้อมูลคำอธิบายและการวิเคราะห์ของฝ่ายจัดการรายไตรมาส
การจัดแถลงผลประกอบการของบริษัททุกไตรมาสสำหรับกับนักลงทุน ผู้จัดการกองทุน
นักวิเคราะห์ทั้งชาวไทย และชาวต่างชาติ เพื่อร่วมพูดคุย
แลกเปลี่ยนความคิดเห็นตลอดจนตอบข้อซักถามต่างๆ ที่สำคัญ โดยในปี 2551 นี้ มีบริษัท นักลงทุน
ผู้จัดการกองทุน และนักวิเคราะห์ที่สนใจเข้ามาเยี่ยมชมและรับฟังข้อมูลกว่า 350 ราย ทั้งนี้
บริษัทได้จัดส่งข้อมูลต่างๆ ไปยังตลาดหลักทรัพย์แห่งประเทศไทยอย่างต่อเนื่อง
รวมทั้งได้เผยแพร่ข้อมูลต่างๆผ่านเว็บไซต์ของบริษัทที่ www.majorcineplex.com

คณะกรรมการบริษัทเป็นผู้รับผิดชอบในการจัดทำรายงานการเงิน
และข้อมูลทางการเงินที่ปรากฏในรายงานประจำปี
จัดทำขึ้นตามมาตรฐานการบัญชีที่รับรองทั่วไปในประเทศไทย โดยเลือกใช้นโยบายบัญชีที่เหมาะสม
และถือปฏิบัติอย่างสม่ำเสมอ โดยใช้ดุลพินิจอย่างระมัดระวังและประมาณการที่ดีที่สุดในการจัดทำ
รวมทั้งมีการเปิดเผยข้อมูลสำคัญอย่างเพียงพอในหมายเหตุประกอบงบการเงิน

ในการนี้
คณะกรรมการบริษัทได้แต่งตั้งคณะกรรมการตรวจสอบเป็นผู้ดูแลรับผิดชอบเกี่ยวกับคุณภาพของรายงานทางการเงินและระบบควบคุมภายใน
และความเห็นของคณะกรรมการตรวจสอบเกี่ยวกับเรื่องนี้ปรากฏในรายงานของคณะกรรมการตรวจสอบ
ซึ่งแสดงไว้ในรายงานประจำปีแล้ว

ทั้งนี้ คณะกรรมการบริษัท ยังให้ความสำคัญต่อการเปิดเผยข้อมูลเกี่ยวกับรายงานการเงิน
ข้อมูลทางการเงิน รวมถึงผลการดำเนินงานของบริษัท ให้มีความครบถ้วน ถูกต้อง
โปร่งใสและทันเวลา ตามที่ปรากฏในรายงานประจำปีและ Website ของบริษัท เพื่อให้ผู้ถือหุ้น
ผู้มีส่วนได้เสียหรือผู้เกี่ยวข้องได้ใช้ข้อมูลอย่างเท่าเทียมกัน

บริษัทมีนโยบายให้ค่าตอบแทนของกรรมการและกรรมการชุดย่อยอื่น ๆ อยู่ในระดับที่เหมาะสม
และค่าตอบแทนนั้นบริษัทยึดถือให้เป็นอำนาจของผู้ถือหุ้นเป็นผู้พิจารณาซึ่งสอดคล้องกับบทบัญญัติของกฎหมาย
โดยในการประชุมสามัญผู้ถือหุ้น ครั้งที่ 7/2551 เมื่อ วันที่ 4 เมษายน 2551
ที่ประชุมผู้ถือหุ้นได้มีมติอนุมัติค่าตอบแทนให้แก่กรรมการ พร้อมกับกำหนดวงเงินค่าตอบแทนพิเศษ
และมอบอำนาจให้คณะกรรมการสรรหาและกำหนดค่าตอบแทนเป็นผู้พิจารณาจัดสรรการจ่ายค่าตอบแทนดังกล่าวให้แก่กรรมการแต่ละท่าน
ซึ่งให้มีผลใช้บังคับตลอดไปจนกว่าที่ประชุมผู้ถือหุ้นจะมีมติเปลี่ยนแปลงเป็นการอื่น

9.2.4.1 ค่าตอบแทนกรรมการบริษัท

บริษัทได้มีการจ่ายบำเน็จพิเศษ ให้แก่คณะกรรมการตามที่ได้รับอนุมัติจากที่ประชุมผู้ถือหุ้น เมื่อวันที่ 4
เมษายน 2551 จำนวนทั้งสิ้น 6,000,000 บาท

ค่าตอบแทนรวมของคณะกรรมการที่ได้รับจากบริษัทในฐานะกรรมการ รวม
ค่าตอบแทนรวมของคณะกรรมการที่ได้รับในฐานะกรรมการรวม 11 คน ในปี 2551 รวมทั้งสิ้น
รวมทั้งสิ้น 6,600,000 บาท มีรายละเอียดดังนี้ มีรายละเอียดดังนี้

  ------------------------------ --------------------------- -------------
  รายชื่อกรรมการ                   ตำแหน่ง                      ค่าตอบแทน
                                                             (บาท)

                                                             

  1. นายสมใจนึก เองตระกูล          ประธานกรรมการ/กรรมการอิสระ   800,000

  2. นายวิชา พูลวรลักษณ์             กรรมการ                     682,500

  3. นายวีรวัฒน์ องค์วาสิฎฐ์           กรรมการ                     582,500

  4. นางภารดี พูลวรลักษณ์            กรรมการ                     562,500

  5. นายธนกร ปุลิเวคินทร์            กรรมการ                     562,500

  6. นายปณิธาน เศรษฐบุตร           กรรมการ                     562,500

  7. นายอรรถสิทธิ์ ดำรงรัตน์          กรรมการ/กรรมการอิสระ         500,000

  8. นายวิชัย พูลวรลักษณ์             กรรมการ/กรรมการอิสระ         500,000

  9. นายชัย จรุงธนาภิบาล            กรรมการอิสระ                 682,500

                                 ประธานกรรมการตรวจสอบ        

  10. นายวัลลภ ตั้งตรงจิตร           กรรมการอิสระ                 582,500

                                 กรรมการตรวจสอบ              

  11. นายนฤนาท รัตนะกนก           กรรมการอิสระ                 582,500

                                 กรรมการตรวจสอบ              
  ------------------------------ --------------------------- -------------

9.2.4.2 ค่าตอบแทนผู้บริหาร

+-------------------------------------------+----------+--------------+
| ค่าตอบแทน                                  | ปี 2551   |              |
+-------------------------------------------+----------+--------------+
|                                           | จำนวนราย | ค่าตอบแทน     |
|                                           |          |              |
|                                           |          | (บาท)        |
+-------------------------------------------+----------+--------------+
| เงินเดือน, โบนัสและเงินสะสมกองทุนสำรองเลี้ยงชีพ   | 9        | 28,022,923   |
+-------------------------------------------+----------+--------------+
| TOTAL                                     | 9*       | 28,022,923   |
+-------------------------------------------+----------+--------------+

* ในส่วนของผู้บริหารรวม 9 ท่านจำนวน 28,022,923 ล้านบาทไม่รวมในส่วนของคุณวิชา
พูลวรลักษณ์ ซึ่งจะได้รับค่าตอบแทนจากบริษัท เวล แอด จำกัด โดยในครึ่งปีหลัง
เป็นส่วนของผู้บริหารรวม 8 ท่าน เนื่องจากคุณอรวรรณ กอวัฒนา
ได้ลาออกจากตำแหน่งรองกรรมการผู้อำนวยการสายงานปฏิบัติการด้านการบริการ

9.2.5 ความรับผิดชอบของคณะกรรมการ

9.2.5.1 โครงสร้างคณะกรรมการ

ณ วันที่ 31 ธันวาคม 2551 คณะกรรมการของบริษัทมีจำนวน 11 ท่าน
ประกอบด้วยกรรมการที่เป็นผู้บริหาร 5 ท่านคือประธานเจ้าหน้าที่บริหาร
รองประธานเจ้าหน้าที่บริหาร รองประธานเจ้าหน้าที่บริหารธุรกิจฟิล์มภาพยนตร์
และกรรมการบริหาร กรรมการที่ไม่เป็นผู้บริหาร 3 ท่าน และกรรมการอิสระ 3 ท่าน ซึ่งถือเป็น 1
ใน 3 ของกรรมการทั้งคณะตามข้อกำหนดของตลาดหลักทรัพย์แห่งประเทศไทย
จึงมั่นใจได้ว่าคณะกรรมการบริษัทสามารถปฏิบัติหน้าที่ได้อย่างอิสระ ปราศจากการชี้นำ
ทำให้การตัดสินใจเป็นไปอย่างมีประสิทธิภาพ

บริษัทพิจารณาคัดเลือกกรรมการจากผู้ทรงคุณวุฒิที่มีพื้นฐานและความเชี่ยวชาญจากหลายอาชีพ
มีภาวะผู้นำ วิสัยทัศน์กว้างไกล เป็นผู้มีคุณธรรมและจริยธรรม มีประวัติการทำงานที่โปร่งใส
และมีความสามารถในการแสดงความคิดเห็นอย่างเป็นอิสระ

ประธานกรรมการบริษัทไม่เป็นบุคคลคนเดียวกับประธานเจ้าหน้าที่บริหาร
ทั้งนี้มีการแยกอำนาจหน้าที่ระหว่างกันอย่างชัดเจนโดยบริษัทกำหนดให้บุคคลผู้ดำรงตำแหน่งประธานกรรมการบริษัทเป็นผู้นำฝ่ายนโยบาย
และผู้ดำรงตำแหน่งประธานเจ้าหน้าที่บริหารเป็นผู้นำฝ่ายบริหารอันจะทำให้มีการถ่วงดุลอำนาจในการดำเนินงานของบริษัทอย่างเหมาะสม

โครงสร้างของคณะกรรมการและกรรมการชุดย่อยของบริษัท ประกอบด้วย คณะกรรมการ 4 ชุดหลัก
คือ คณะกรรมการบริษัท คณะกรรมการตรวจสอบซึ่งเป็นคณะกรรมการอิสระ คณะกรรมการบริหาร
คณะกรรมการสรรหาและกำหนดค่าตอบแทนและคณะผู้บริหาร
โดยบริษัทได้กำหนดอำนาจหน้าที่ตลอดจนการแต่งตั้งและถอดถอนคณะกรรมการของบริษัทไว้ปรากฏตามข้อบังคับของบริษัท
ซึ่งได้จดทะเบียนต่อนายทะเบียนบริษัทมหาชนจำกัด กรมพัฒนาธุรกิจ (เดิมกรมทะเบียนการค้า)
กระทรวงพาณิชย์

9.2.5.1.1 คณะกรรมการบริษัท

ณ วันที่ 31 ธันวาคม 2551 คณะกรรมการบริษัท ประกอบด้วยกรรมการทั้งหมด 11 ท่าน ดังนี้

  -------------------------- -------------------------------- -----------
  รายชื่อกรรมการ               ตำแหน่ง                           % ถือหุ้น

  1. นายสมใจนึก เองตระกูล      ประธานกรรมการ/กรรมการอิสระ        -

  2. นายวิชา พูลวรลักษณ์         กรรมการ                          37.51%

  3. นายวีรวัฒน์ องค์วาสิฎฐ์       กรรมการ                          0.89%

  4. นางภารดี พูลวรลักษณ์        กรรมการ                          3.46%

  5. นายธนกร ปุลิเวคินทร์        กรรมการ                          0.14%

  6. นายปณิธาน เศรษฐบุตร       กรรมการ                          -

  7. นายอรรถสิทธิ์ ดำรงรัตน์      กรรมการ/กรรมการอิสระ              -

  8. นายวิชัย พูลวรลักษณ์         กรรมการ/กรรมการอิสระ              0.47%

  9. นายชัย จรุงธนาภิบาล        กรรมการอิสระ /                    -
                             ประธานกรรมการตรวจสอบ             

  10. นายวัลลภ ตั้งตรงจิตร       กรรมการอิสระ / กรรมการตรวจสอบ     0.08%

  11. นายนฤนาท รัตนะกนก       กรรมการอิสระ / กรรมการตรวจสอบ     -
  -------------------------- -------------------------------- -----------

-   อำนาจของคณะกรรมการบริษัท

  1.
  กรรมการอาจมอบหมายให้กรรมการคนหนึ่งหรือหลายคนปฏิบัติการอย่างใดอย่างหนึ่งแทนคณะกรรมการก็ได้

  2. กรรมการอาจกำหนดชื่อกรรมการผู้มีอำนาจลงนามผูกพันบริษัท
  พร้อมประทับตราสำคัญของบริษัท ได้

  3. คณะกรรมการอาจแต่งตั้งบุคคลอื่นใดให้ดำเนินกิจการของบริษัท
  ภายใต้การควบคุมของคณะกรรมการ
  หรืออาจมอบอำนาจเพื่อให้บุคคลดังกล่าวมีอำนาจตามที่คณะกรรมการเห็นสมควร
  และภายในเวลาที่คณะกรรมการเห็นสมควร และคณะกรรมการอาจยกเลิกเพิกถอนเปลี่ยนแปลง
  หรือแก้ไขอำนาจนั้น ๆ ได้

  4. กรรมการที่มีส่วนได้เสียในเรื่องใดเรื่องหนึ่งจะไม่มีสิทธิออกเสียงในเรื่องนั้น

  5. คณะกรรมการอาจจ่ายเงินปันผลระหว่างกาลให้แก่ผู้ถือหุ้นได้เป็นครั้งคราว
  ในเมื่อเห็นว่าบริษัทมีผลกำไรสมควรพอที่จะทำเช่นนั้น
  และรายงานให้ที่ประชุมผู้ถือหุ้นทราบในการประชุมคราวต่อไป

  6. การใดที่พระราชบัญญัติบริษัทมหาชนจำกัด พ.ศ. 2535
  กำหนดว่าต้องได้รับมติจากที่ประชุมผู้ถือหุ้น
  คณะกรรมการจะกระทำได้ก็ต่อเมื่อได้รับมติจากที่ประชุมผู้ถือหุ้น อาทิเช่น
  การพิจารณาและอนุมัติงบดุลและบัญชีกำไร ขาดทุน
  การพิจารณาจัดสรรเงินกำไรและจัดสรรเงินไว้เป็นทุนสำรอง
  การเลือกตั้งกรรมการแทนกรรมการที่ออกตามวาระ และกำหนดค่าตอบแทน
  การแต่งตั้งผู้สอบบัญชีทั้งหมด หรือบางส่วนและกำหนดค่าตอบแทน
  การขายหรือโอนกิจการของบริษัททั้งหมดหรือบางส่วนที่สำคัญให้แก่บุคคลอื่น
  การซื้อหรือรับโอนกิจการของบริษัทอื่นมาเป็นของบริษัททั้งหมดหรือบางส่วนที่สำคัญ การทำ แก้ไข
  หรือเลิกสัญญาเกี่ยวกับการให้เช่ากิจการของบริษัท
  การมอบหมายให้บุคคลอื่นเข้าจัดการธุรกิจของบริษัท
  หรือการรวมกิจการกับบุคคลอื่นโดยมีวัตถุประสงค์จะแบ่งกำไรขาดทุนกัน

-   หน้าที่ของคณะกรรมการบริษัท

  1. คณะกรรมการต้องปฏิบัติหน้าที่ให้เป็นไปตามกฎหมาย วัตถุประสงค์ และข้อบังคับของบริษัท
  ตลอดจนมติที่ประชุมผู้ถือหุ้นด้วยความซื่อสัตย์สุจริตและระมัดระวังรักษาผลประโยชน์ของบริษัท

  2.
  คณะกรรมการต้องแจ้งให้บริษัททราบโดยมิชักช้าในกรณีที่กรรมการมีส่วนได้เสียไม่ว่าโดยตรงหรือโดยอ้อม
  ในสัญญาใด ๆ ที่บริษัททำขึ้นระหว่างรอบปีบัญชี หรือถือหุ้นหรือหุ้นกู้ในบริษัท และบริษัทในเครือ
  โดยระบุจำนวนทั้งหมดที่เพิ่มขึ้นหรือลดลงในระหว่างรอบปีบัญชี

  3. คณะกรรมการต้องประชุมอย่างน้อย 3 เดือนต่อครั้ง
  โดยมีกรรมการมาประชุมไม่น้อยกว่ากึ่งหนึ่งของจำนวนกรรมการทั้งหมด
  การวินิจฉัยชี้ขาดของที่ประชุมให้ชี้ขาดตัดสินด้วยเสียงข้างมาก

  4. คณะกรรมการต้องจัดให้มีการประชุมผู้ถือหุ้นเป็นการประชุมสามัญประจำปีภายใน 4
  เดือนนับแต่วันสิ้นสุดของรอบปีบัญชีของบริษัท

  5.
  กรรมการต้องไม่ประกอบกิจการอันมีสภาพอย่างเดียวกันและเป็นการแข่งขันกับกิจการของบริษัท
  หรือเข้าเป็นหุ้นส่วนในห้างหุ้นส่วนหรือกรรมการในบริษัทอื่นที่ประกอบกิจการอันมีสภาพอย่างเดียวกัน

-   การสรรหา แต่งตั้ง และถอดถอนกรรมการของบริษัท

  1. ที่ประชุมผู้ถือหุ้นเป็นผู้แต่งตั้งกรรมการและกรรมการอิสระโดยใช้เสียงข้างมาก
  โดยผู้ถือหุ้นคนหนึ่งมีคะแนนเสียงหนึ่งหุ้นต่อหนึ่งเสียง
  และให้ผู้ถือหุ้นออกเสียงลงคะแนนเลือกตั้งกรรมการเป็นรายบุคคลไป
  โดยบุคคลซึ่งได้รับคะแนนเสียงสูงสุดตามลำดับลงมาเป็นผู้ได้รับการเลือกตั้งเป็นกรรมการเท่ากับจำนวนกรรมการที่จะพึงมีหรือจะพึงเลือกตั้งในครั้งนั้น
  ในกรณีที่บุคคลซึ่งได้รับการเลือกตั้งในลำดับถัดลงมามีคะแนนเสียงเท่ากันเกินจำนวนที่จะพึงมีหรือจะพึงเลือกตั้งในครั้งนั้นให้ผู้เป็นประธานเป็นผู้ออกเสียงชี้ขาด
  โดยกำหนดให้กรรมการของบริษัท มีจำนวนไม่น้อยกว่า 5 คน

  2. ให้คณะกรรมการเลือกกรรมการคนหนึ่งเป็นประธานกรรมการ
  ในกรณีที่คณะกรรมการพิจารณาเห็นสมควรจะเลือกกรรมการคนหนึ่งหรือหลายคนเป็นรองประธานกรรมการก็ได้

  3. ในการประชุมสามัญประจำปีทุกครั้ง ให้กรรมการออกจากตำแหน่ง 1 ใน 3
  ถ้าจำนวนกรรมการที่จะแบ่งออกให้ตรงเป็นสามส่วนไม่ได้ ก็ให้ออกโดยจำนวนใกล้ที่สุดกับส่วน 1
  ใน 3
  โดยกรรมการที่ออกตามวาระอาจได้รับเลือกจากที่ประชุมผู้ถือหุ้นให้กลับเข้าดำรงตำแหน่งได้

  4. ที่ประชุมผู้ถือหุ้นอาจลงมติให้กรรมการคนใดออกจากตำแหน่งก่อนถึงคราวออกตามวาระได้
  ด้วยคะแนนเสียงไม่น้อยกว่า 3 ใน 4 ของจำนวนผู้ถือหุ้นซึ่งมาประชุมและมีสิทธิออกเสียง
  และมีหุ้นนับรวมกันได้ไม่น้อยกว่ากึ่งหนึ่งของจำนวนหุ้นที่ถือโดยผู้ถือหุ้นที่มาประชุมและมีสิทธิออกเสียง

  5. ในกรณีที่ตำแหน่งกรรมการว่างลงเพราะเหตุอื่นนอกจากถึงคราวออกตามวาระ
  ให้คณะกรรมการเลือกบุคคลคนหนึ่งซึ่งมีคุณสมบัติและไม่มีลักษณะต้องห้ามตามกฎหมายเข้าเป็นกรรมการแทนในการประชุมคณะกรรมการคราวถัดไป
  เว้นแต่วาระของกรรมการจะเหลือน้อยกว่า 2 เดือน บุคคลซึ่งเข้าเป็นกรรมการแทนดังกล่าว
  จะอยู่ในตำแหน่งกรรมการได้เพียงเท่าวาระที่ยังเหลืออยู่ของกรรมการที่ตนแทน
  โดยต้องมีมติของคณะกรรมการเห็นชอบด้วยคะแนนเสียงไม่น้อยกว่า 3 ใน 4
  ของจำนวนกรรมการที่ยังเหลืออยู่

-   คณะกรรมการชุดย่อย

คณะกรรมการอิสระและคณะกรรมการตรวจสอบ

คณะกรรมการตรวจสอบทุกท่านเป็นกรรมการอิสระ ได้ผ่านการอบรมหลักสูตร “Audit
Committee” ที่จัดโดยสมาคมส่งเสริมสถาบันกรรมการบริษัทไทย (IOD)
โดยรายนามกรรมการตรวจสอบของบริษัทมี 3 ท่าน ดังนี้

  ----------------------------------- -----------------------------------
  ชื่อ                                  ตำแหน่ง

  1. นายชัย จรุงธนาภิบาล                 ประธานกรรมการตรวจสอบ

  2. นายวัลลภ ตั้งตรงจิตร                 กรรมการตรวจสอบ

  3. นายนฤนาท รัตนะกนก                 กรรมการตรวจสอบ
  ----------------------------------- -----------------------------------

หน้าที่ของคณะกรรมการตรวจสอบ

1.  สอบทานให้บริษัทมีรายงานทางการเงินอย่างถูกต้องและเพียงพอ

2.  สอบทานให้บริษัทมีระบบการควบคุมภายในและการตรวจสอบภายในที่มีความเหมาะสมและมีประสิทธิผล

3.  สอบทานการปฏิบัติของบริษัท ให้เป็นไปตามกฎหมายว่าด้วยหลักทรัพย์และตลาดหลักทรัพย์
    ข้อกำหนดของตลาดหลักทรัพย์แห่งประเทศไทย หรือกฎหมายที่เกี่ยวข้องกับธุรกิจของบริษัท

4.  พิจารณา คัดเลือก เสนอแต่งตั้ง และเสนอค่าตอบแทนของผู้สอบบัญชีของบริษัท

5.  พิจารณาการเปิดเผยข้อมูลของบริษัท ในกรณีที่เกิดรายการที่เกี่ยวโยงกัน
    หรือรายการที่อาจมีความขัดแย้งทางผลประโยชน์ให้มีความถูกต้องและครบถ้วน

6.  จัดทำรายงานการกำกับดูแลกิจการของคณะกรรมการตรวจสอบโดยเปิดเผยไว้ในรายงานประจำปีของบริษัท
    ซึ่งรายงานดังกล่าวต้องลงนามโดยประธานคณะกรรมการตรวจสอบ

7.  ปฏิบัติการอื่นใดตามที่คณะกรรมการบริษัทมอบหมาย

คณะกรรมการบริหาร

บริษัทมีคณะกรรมการบริหาร 4 ท่านดังนี้

+----------------------------------+-----------------------------------+
| ชื่อ                               | ตำแหน่ง                            |
+----------------------------------+-----------------------------------+
| 1. นายวิชา พูลวรลักษณ์               | ประธานกรรมการบริหาร                |
+----------------------------------+-----------------------------------+
| 2. นายวีรวัฒน์ องค์วาสิฏฐ์             | กรรมการบริหาร                      |
+----------------------------------+-----------------------------------+
| 3.  นางภารดี พูลวรลักษณ์             | กรรมการบริหาร                      |
+----------------------------------+-----------------------------------+
| 4. นายธนกร ปุลิเวคินทร์              | กรรมการบริหาร                      |
+----------------------------------+-----------------------------------+

ขอบเขตอำนาจหน้าที่ของคณะกรรมการบริหาร

1.  ปฏิบัติงานและดำเนินกิจการของบริษัทตามกฎหมาย วัตถุประสงค์
    และข้อบังคับของบริษัทตามที่คณะกรรมการบริษัทมอบหมาย

2.  ปฏิบัติงานและดำเนินกิจการให้เป็นไปตามนโยบายและทิศทางการดำเนินงานของกรรมการบริษัท

3.  ปฏิบัติตามมติที่ประชุมผู้ถือหุ้นด้วยความซื่อสัตย์ สุจริต
    และระมัดระวังรักษาผลประโยชน์ของบริษัท

4.  มีอำนาจพิจารณาอนุมัติการกู้หรือให้กู้ยืมเงิน หรือการขอสินเชื่อใดๆ จากสถาบันการเงิน
    รวมตลอดถึงการเข้าเป็นผู้ค้ำประกัน
    หรือการชำระหรือใช้จ่ายเงินเพื่อธุรกรรมตามปกติธุรกิจของบริษัท เช่น
    การใช้จ่ายเงินเพื่อการลงทุน และเพื่อการดำเนินงานต่างๆ ทั้งนี้
    ภายในวงเงินสำหรับแต่ละรายการไม่เกินกว่า 60 ล้านบาท หรือจำนวนเทียบเท่า

5.  มีอำนาจแต่งตั้ง ถอดถอนเจ้าหน้าที่ของบริษัทในตำแหน่งที่ไม่สูงกว่าตำแหน่งกรรมการผู้จัดการ

6.  มีอำนาจจัดทำ เสนอแนะและกำหนดนโยบายแนวทางธุรกิจ
    และกลยุทธ์ทางธุรกิจของบริษัทต่อคณะกรรมการ

7.  จัดตั้งโครงสร้างองค์กร และการบริหาร และกรรมการบริหาร
    โดยให้ครอบคลุมทุกรายละเอียดของการคัดเลือก การฝึกอบรม การว่าจ้าง
    และการเลิกจ้างของพนักงานของบริษัท

8.  กำหนดแผนธุรกิจ อำนาจการบริหารงาน อนุมัติงบประมาณสำหรับประกอบธุรกิจประจำปี
    และงบประมาณรายจ่ายประจำปี
    และดำเนินการตามแผนทางธุรกิจและกลยุทธ์ทางธุรกิจโดยสอดคล้องกับนโยบาย
    และแนวทางธุรกิจที่ได้แถลงต่อคณะกรรมการ

การมอบอำนาจดังกล่าวให้แก่คณะกรรมการบริหารนั้น
กำหนดให้รายการที่กรรมการบริหารหรือบุคคลที่อาจมีความขัดแย้ง มีส่วนได้เสีย
หรืออาจมีความขัดแย้งทางผลประโยชน์อื่นใด (ตามที่สำนักงานคณะกรรมการกำกับหลักทรัพย์ฯ หรือ
กลต. ประกาศกำหนด) กับบริษัทหรือบริษัทย่อย ให้กรรมการบริหารซึ่งมีส่วนได้เสียในเรื่องใด
ไม่มีสิทธิออกเสียงลงคะแนนในเรื่องนั้น

คณะกรรมการสรรหาและกำหนดค่าตอบแทน

บริษัทมีคณะกรรมการสรรหาและกำหนดค่าตอบแทน 4 ท่าน ดังนี้

หน้าที่ของคณะกรรมการสรรหาและกำหนดค่าตอบแทน

หน้าที่ของคณะกรรมการสรรหาและกำหนดค่าตอบแทน คือ
สรรหาบุคคลที่มีคุณสมบัติที่เหมาะสมเพื่อเสนอต่อที่ประชุมคณะกรรมการและ/หรือที่ประชุมผู้ถือหุ้นเพื่อให้พิจารณาแต่งตั้งเป็นกรรมการของบริษัท
รวมทั้งพิจารณาค่าตอบแทนที่เหมาะสมสำหรับบุคคลดังกล่าว
และเสนอแนะต่อที่ประชุมคณะกรรมการและที่ประชุมผู้ถือหุ้น

เพื่อพิจารณาถึงความเหมาะสมในการจ่ายค่าตอบแทนให้กับคณะกรรมการ และผู้บริหารของบริษัท
ทั้งในรูปของตัวเงินและผลประโยชน์อื่น ๆ โดยดูถึงความจำเป็น และผลประโยชน์ที่บริษัทจะได้รับ
ทั้งทางด้านบริหารจัดการองค์กร และผลกำไรที่บริษัทจะได้รับ
และการคงไว้ของบุคลากรที่มีคุณค่าต่อบริษัท และนำเสนอต่อที่ประชุมคณะกรรมการบริษัท
เพื่อใช้พิจารณาตัดสินใจ

หลักเกณฑ์และวิธีการสรรหากรรมการของบริษัท
กรรมการของบริษัทจะต้องผ่านขั้นตอนการกลั่นกรองและการเสนอชื่อจากคณะกรรมการสรรหาและกำหนดค่าตอบแทน
โดยหลักเกณฑ์ในการสรรหากรรมการนั้น
คณะกรรมการสรรหาและกำหนดค่าตอบแทนจะพิจารณาเลือกสรรบุคคลที่มีคุณสมบัติครบถ้วนตามพระราชบัญญัติบริษัทมหาชน
จำกัด พ.ศ. 2535
รวมทั้งตามข้อบังคับของตลาดหลักทรัพย์แห่งประเทศไทยและสำนักงานคณะกรรมการกำกับหลักทรัพย์และตลาดหลักทรัพย์
นอกจากนี้ กรรมการของบริษัทต้องมีความรู้ความรู้ความสามารถ
และประสบการณ์ในธุรกิจที่เกี่ยวข้องกับการดำเนินงานของบริษัท สามารถที่จะช่วยพัฒนาบริษัทได้

นอกเหนือจากคณะกรรมการบริษัท คณะกรรมการตรวจสอบ คณะกรรมการบริหาร
และคณะกรรมการสรรหาและกำหนดค่าตอบแทนแล้ว
บริษัทยังได้มีการจัดตั้งคณะกรรมการ/คณะทำงาน เพื่อการบริหารงานในด้านต่างๆ ของบริษัท
โดยการนำนโยบายที่ฝ่ายจัดการกำหนดมาจัดทำเป็นแผนปฏิบัติ
พร้อมทั้งกำหนดเป็นแนวทางในการดำเนินงาน
และมีการควบคุมดูแลการปฏิบัติงานให้เป็นไปตามแผนและแนวทางที่กำหนดอีกด้วย

9.2.5.1.2 บทบาท หน้าที่ และความรับผิดชอบของคณะกรรมการ

คณะกรรมการบริษัทมีหน้าที่รับผิดชอบในการกำหนดนโยบายและทิศทางการดำเนินงาน
โดยได้มีส่วนร่วมและให้ความเห็นชอบในการกำหนดวิสัยทัศน์ พันธกิจ
เป้าหมายเชิงกลยุทธ์ในภาพรวมของบริษัท
และกำกับดูแลให้ฝ่ายจัดการดำเนินการให้เป็นไปตามนโยบาย เป้าหมาย
และงบประมาณที่กำหนดไว้อย่างมีประสิทธิภาพและประสิทธิผล เพื่อเพิ่มมูลค่าแก่กิจการ
ระวังรักษาผลประโยชน์ของบริษัทและผู้ถือหุ้น รวมทั้งติดตามการดำเนินกิจการของบริษัทตลอดเวลา
เพื่อให้มั่นใจว่าฝ่ายจัดการดำเนินกิจการตามกฎหมายและนโยบายที่วางไว้

คณะกรรมการบริษัทได้มีการจัดการให้มีการบริหารความเสี่ยงและการควบคุมภายในที่ดี
โดยมีการติดตามการดำเนินการดังกล่าวอย่างสม่ำเสมอ
ทั้งนี้คณะกรรมการบริษัทได้จัดให้มีคณะกรรมการชุดย่อย
ซึ่งมีอำนาจหน้าที่และความรับผิดชอบแยกจากคณะกรรมการบริษัทและฝ่ายจัดการอย่างชัดเจน
(โปรดดูรายละเอียด ในข้อ 9.2.5.1.1 หมวดคณะกรรมการชุดย่อย)

การมีหลักปฏิบัติเกี่ยวกับจรรยาบรรณและจริยธรรมธุรกิจเป็นพื้นฐานที่สำคัญในการเสริมสร้างการมีธรรมาภิบาลหรือการกำกับดูแลกิจการที่ดี
หลักปฏิบัติเกี่ยวกับจรรยาบรรณและจริยธรรมธุรกิจของบริษัท
จะเป็นการประมวลความประพฤติในทางที่ดีงาม
เพื่อรักษาและส่งเสริมเกียรติคุณและชื่อเสียงอันดีของบริษัท
โดยบริษัทได้จัดให้มีระเบียบและข้อบังคับเกี่ยวกับการปฏิบัติงานให้เป็นไปด้วยความซื่อสัตย์และมีจรรยาบรรณในการดำเนินธุรกิจเพื่อถือปฏิบัติ

บริษัทได้ตระหนักถึงความจำเป็นที่ต้องมีระบบการควบคุมภายในที่ดี
ให้ความสำคัญต่อระบบการควบคุมภายในทั้งในระดับบริหารและระดับปฏิบัติงาน
โดยมีการสร้างสภาวะหรือปัจจัยต่างๆ
ซึ่งเอื้อให้ระบบการควบคุมภายในดำเนินไปได้ตามที่บริษัทมุ่งหวัง
สร้างบรรยากาศการควบคุมเพื่อส่งเสริมให้ทุกคนในบริษัทตระหนักถึงความจำเป็นของระบบการควบคุมภายใน
มีฝ่ายตรวจสอบภายในซึ่งมีหน้าที่และความรับผิดชอบด้านตรวจสอบภายใน
มีสายบังคับบัญชาขึ้นตรงต่อคณะกรรมการตรวจสอบ
โดยเป็นกลไกหลักในการสร้างเสริมและทบทวนระบบการควบคุมภายในให้มีความเพียงพอต่อสภาพแวดล้อมที่เปลี่ยนแปลง
รวมทั้งมีการสอบทานประสิทธิผลของระบบการควบคุมภายในบริษัท
และติดตามให้มีการปรับปรุงแก้ไขข้อบกพร่องที่พบจากการตรวจสอบอย่างต่อเนื่อง
เพื่อลดความเสี่ยงในการดำเนินธุรกิจของบริษัท
ในขณะเดียวกันได้ให้ความสำคัญต่อข้อเสนอแนะหรือข้อคิดเห็นจากผู้สอบบัญชี
เพื่อพัฒนาระบบการควบคุมภายในให้มีประสิทธิผลมากยิ่งขึ้น
บริษัทจึงเชื่อมั่นว่าระบบการควบคุมภายในมีความเพียงพอที่จะสามารถป้องกันทรัพย์สินของบริษัทไม่ให้เกิดความเสียหายได้

9.2.5.1.3 การประชุมคณะกรรมการ

คณะกรรมการบริษัทกำหนดให้มีการประชุมอย่างสม่ำเสมอและมีการประชุมพิเศษเพิ่มตามความจำเป็น
โดยมีวาระการประชุมที่สำคัญประกอบด้วยการพิจารณางบการเงินของบริษัทในแต่ละไตรมาส
การติดตามความคืบหน้าของโครงการปรับปรุงบริษัท รวมทั้งการพิจารณานโยบายต่างๆ
ที่สำคัญและติดตามผลการดำเนินงานของบริษัท โดยฝ่ายสำนักประธานเจ้าหน้าที่บริหาร
ได้จัดทำหนังสือเชิญประชุมพร้อมกับวาระการประชุมและเอกสารให้กรรมการพิจารณาก่อนการประชุมล่วงหน้าอย่างน้อย
7 วัน เพื่อให้กรรมการมีเวลาในการพิจารณาศึกษาวาระการประชุมและเอกสารประกอบการประชุม
ทั้งนี้
การประชุมคณะกรรมการชุดย่อยได้กำหนดให้มีการประชุมร่วมกันอย่างสม่ำเสมอและมีการบันทึกรายงานการประชุมไว้เป็นลายลักษณ์อักษรด้วย

การประชุมแต่ละครั้งได้มีการจดบันทึกและจัดทำรายงานการประชุมเป็นลายลักษณ์อักษรทุกครั้ง
และได้นำเสนอคณะกรรมการพิจารณาร่างรายงานการประชุมดังกล่าวก่อนทำการรับรองในการประชุมครั้งต่อไป
รวมทั้งได้มีการจัดเก็บรายงานการประชุมของคณะกรรมการที่ผ่านการรับรองจากคณะกรรมการเพื่อพร้อมสำหรับการตรวจสอบจากคณะกรรมการและหน่วยงานที่เกี่ยวข้อง
ทั้งนี้ในปี 2551 คณะกรรมการบริษัทมีการประชุมรวมทั้งสิ้น 7 ครั้ง
และคณะกรรมการตรวจสอบมีการประชุมรวม 14 ครั้ง
โดยมีรายละเอียดการเข้าร่วมประชุมของคณะกรรมการแต่ละท่านดังนี้

  ------------------------ ----------------------- ------------------- -------------------
  รายชื่อกรรมการ             ตำแหน่ง                  คณะกรรมการบริษัทรวม 7 คณะกรรมการตรวจสอบ
                                                   ครั้ง                 รวม 14 ครั้ง

                                                                        

  1. นายสมใจนึก เองตระกูล    ประธานกรรมการ           7                   -

  2. นายวิชา พูลวรลักษณ์       กรรมการ                 7                   -

  3. นายวีรวัฒน์ องค์วาสิฎฐ์     กรรมการ                 7                   -

  4. นางภารดี พูลวรลักษณ์      กรรมการ                 6                   -

  5. นายธนกร ปุลิเวคินทร์      กรรมการ                 7                   -

  6. นายปณิธาน เศรษฐบุตร     กรรมการ                 7                   -

  7. นายอรรถสิทธิ์ ดำรงรัตน์    กรรมการ / กรรมการอิสระ   6                   -

  8. นายวิชัย พูลวรลักษณ์       กรรมการ/ กรรมการอิสระ    7                   -

  9. นายชัย จรุงธนาภิบาล      กรรมการอิสระ             7                   14

                           ประธานกรรมการตรวจสอบ                         

  10. นายวัลลภ ตั้งตรงจิตร     กรรมการอิสระ             7                   13

                           กรรมการตรวจสอบ                               

  11. นายนฤนาท รัตนะกนก     กรรมการอิสระ             7                   12

                           กรรมการตรวจสอบ                               
  ------------------------ ----------------------- ------------------- -------------------

9.2.5.1.4 การประเมินตนเองของคณะกรรมการ

คณะกรรมการบริษัทประกอบด้วยคณะกรรมการผู้ทรงคุณวุฒิ และมีความสามารถ
รวมถึงมีความเข้าใจและชำนาญในสายงานธุรกิจของบริษัทเป็นอย่างดี อย่างไรก็ดี
คณะกรรมการได้มีการติดตามการปฏิบัติงานด้านต่างๆ เช่น กลยุทธ์และการวางแผนธุรกิจ
ความเสี่ยงและการควบคุมภายใน การดูแลมิให้เกิดความขัดแย้งทางผลประโยชน์
ติดตามรายงานทางการเงินและการดำเนินงานอย่างใกล้ชิดเพื่อมิให้เกิดข้อผิดพลาด

9.2.5.1.5 ค่าตอบแทน

บริษัทมีนโยบายให้ค่าตอบแทนของกรรมการและกรรมการชุดย่อยอื่น ๆ อยู่ในระดับที่เหมาะสม
โดยพิจารณาเสนออัตราตามที่คณะกรรมการสรรหาและกำหนดค่าตอบแทนเป็นผู้พิจารณา
และเสนอให้ผู้ถือหุ้นเป็นผู้พิจารณากำหนดการจ่ายค่าตอบแทน ในการประชุมสามัญผู้ถือหุ้น ครั้งที่
7/2551 เมื่อ วันที่ 4 เมษายน 2551 ที่ประชุมผู้ถือหุ้นได้มีมติอนุมัติค่าตอบแทนให้แก่กรรมการ
พร้อมกับกำหนดวงเงินค่าตอบแทนพิเศษ
และมอบอำนาจให้คณะกรรมการสรรหาและกำหนดค่าตอบแทนเป็นผู้พิจารณาจัดสรรการจ่ายค่าตอบแทนดังกล่าวให้แก่กรรมการแต่ละท่าน
ซึ่งให้มีผลใช้บังคับตลอดไปจนกว่าที่ประชุมผู้ถือหุ้นจะมีมติเปลี่ยนแปลงเป็นการอื่น

9.2.5.1.6 การพัฒนากรรมการและผู้บริหาร

โดยที่คณะกรรมการของบริษัททุกท่านเป็นผู้ที่มีความรู้ความสามารถ ประสบการณ์ และความชำนาญ
รวมถึง รับทราบ เข้าใจและรับผิดชอบต่อการดำเนินธุรกิจของบริษัทเป็นอย่างดี อย่างไรก็ดี
คณะกรรมการยังตระหนักและใส่ใจในการเข้าร่วม
สนับสนุนและเปิดโอกาสให้ผู้เกี่ยวข้องได้เข้าร่วมในหลักสูตรต่างๆ
ที่เห็นว่าอาจเป็นประโยชน์ต่อบริษัทอย่างสม่ำเสมอ เช่น การกำกับดูแลกิจการที่ดี หลักสูตร “Audit
Committee” เป็นต้น

อนึ่ง ผู้บริหารระดับสูงของบริษัททุกท่านต่างมีความรู้
ความสามารถและประสบการณ์ในสายงานที่เกี่ยวข้อง รวมถึง
รับทราบและเข้าใจธุรกิจของบริษัทเป็นอย่างดีด้วย ดังนั้น จึงมีการกำหนดผู้รักษาการแทน
กรณีประธานเจ้าหน้าที่บริหารไม่อาจปฏิบัติหน้าที่ได้ เข่น ติดต่อธุรกิจในต่างประเทศ เป็นต้น
แต่ทั้งนี้การมอบอำนาจดังกล่าวเป็นเพียงเท่าที่จำเป็นและสมควรในแต่ละขณะด้วย
จึงถือว่าเป็นจุดเริ่มต้นเตรียมความพร้อมและพัฒนาผู้บริหารระดับสูงของบริษัทด้วย

9.2.5.1.7 คณะผู้บริหาร

ณ วันที่ 31 ธันวาคม 2551 บริษัทมีคณะผู้บริหาร 9 ท่าน ดังนี้

  ----------------------- -----------------------------------------------
  รายชื่อผู้บริหาร             ตำแหน่ง

  1. นายวิชา พูลวรลักษณ์      ประธานกรรมการบริหาร และประธานเจ้าหน้าที่บริหาร

  2. นายปณิธาน เศรษฐบุตร    รองประธานเจ้าหน้าที่บริหาร

  3. นางยุพิน กาญจนวิกัย      ผู้ช่วยประธานกรรมการบริหาร

  4. นายอนวัช องค์วาสิฏฐ์     รองประธานเจ้าหน้าที่บริหาร ธุรกิจโรงภาพยนตร์

  5. นายฉัฐภูมิ ขันติวิริยะ      รองประธานเจ้าหน้าที่บริหาร สายงานการเงินและบัญชี

  6. นางจินดา วรรธนะหทัย    รองประธานเจ้าหน้าที่บริหาร สายงานบริหารพื้นที่เช่า

  7. นายอาทร เตชะตันติวงศ์*  รองประธานเจ้าหน้าที่บริหาร สายงานธุรกิจโบว์ลิ่ง

  8. นายจิรเดช นุตสถิตย์      รองประธานเจ้าหน้าที่บริหาร
                          สายงานวางแผนกลยุทธ์และนักลงทุนสัมพันธ์

  9. นางอรวรรณ กอวัฒนา**   รองประธานเจ้าหน้าที่บริหาร สายงานปฏิบัติการด้านการบริการ

  10. นายริชาร์ด วัลเด็กก์***  รองประธานเจ้าหน้าที่บริหาร ธุรกิจโบว์ลิ่ง

  11. นายธนกร ปุลิเวคินทร์    รองประธานเจ้าหน้าที่บริหาร ธุรกิจฟิลม์โรงภาพยนตร์
  ----------------------- -----------------------------------------------

*นายอาทร เตชะตันติวงศ์ ได้ลาออกจากตำแหน่งรองกรรมการผู้อำนวยการสายงานุรกิจโบว์ลิ่ง
มีผลตั้งแต่วันที่ 1 มีนาคม 2551 เป็นต้นไป

**นางอรวรรณ กอวัฒนาได้ลาออกจากตำแหน่งรองกรรมการผู้อำนวยการ
สายงานปฏิบัติการด้านการบริการ มีผลตั้งแต่วันที่ 24 กันยายน 2551 เป็นต้นไป

*** นายริชาร์ด วัลเด็กก์ ได้เข้ามาดำรงตำแหน่งรองประธานเจ้าหน้าที่บริหาร ธุรกิจโบว์ลิ่ง
แทนคุณนายอาทร เตชะตันติวงศ์ มีผลตั้งแต่วันที่ 28 กันยายน 2551 เป็นต้นไป

ขอบเขตอำนาจหน้าที่ประธานเจ้าหน้าที่บริหาร

มีอำนาจดำเนินการตามที่คณะกรรมการบริษัท หรือคณะกรรมการบริหารได้มอบหมาย
ซึ่งอยู่ภายใต้กฎระเบียบ และข้อบังคับของบริษัท ทั้งนี้
การมอบอำนาจดังกล่าวต้องไม่มีลักษณะเป็นการมอบอำนาจที่ทำให้ประธานเจ้าหน้าที่บริหาร
สามารถอนุมัติรายการที่ตนหรือบุคคลที่อาจมีความขัดแย้ง มีส่วนได้เสีย
หรืออาจมีความขัดแย้งทางผลประโยชน์ในลักษณะอื่นใด กับบริษัทหรือบริษัทย่อย

ขอบเขตอำนาจหน้าที่ของคณะผู้บริหาร

เพื่อกำหนดเป้าหมายการดำเนินงานให้เป็นไปตามวัตถุประสงค์
นโยบายและแผนงานที่ได้รับมอบหมายจากคณะกรรมการบริหาร รวมถึงการวางแผน
ระบบการดำเนินการ วิธีการดำเนินงาน และวิธีแก้ปัญหาที่อาจเกิดขึ้นจากการดำเนินการนั้นๆ ด้วย

การดูแลเรื่องการใช้ข้อมูลภายใน

บริษัทให้ความสำคัญกับการให้ข้อมูลที่โปร่งใสกับทุกฝ่าย ทั้งนักลงทุนสถาบัน นักวิเคราะห์
นักลงทุนรายย่อย นักลงทุนทั้งในและต่างประเทศ
จะมีความเสมอภาคที่จะได้รับรู้ข้อมูลของบริษัทอย่างเท่าเทียมกัน
บริษัทกำหนดเป็นนโยบายในการให้ข้อมูลแก่บุคคลภายนอกรวมถึงระบุบุคคลที่จะเป็นผู้ให้ข้อมูลอย่างเฉพาะเจาะจง
เพื่อให้นักลงทุนได้รับทราบข้อมูลอย่างถูกต้อง ตรงประเด็น
รวมถึงบริษัทดูแลไม่ให้เกิดการใช้ข้อมูลภายในได้
โดยให้ข้อมูลสำคัญที่ยังไม่ได้รับการเปิดเผยให้แก่สาธารณชนอันมีนัยสำคัญต่อการเปลี่ยนแปลงต่อการดำเนินงานของบริษัท
ทั้งนี้โดยจะกำหนดให้มีผู้ล่วงรู้ได้ในวงจำกัด โดยจะเปิดเผยให้เฉพาะแก่ผู้ที่เกี่ยวข้องเท่านั้น

นอกจากนี้บริษัทมีนโยบายและวิธีการในการดูแลกรรมการ ผู้บริหาร และพนักงาน
ในการนำข้อมูลภายในของบริษัทไปใช้เพื่อประโยชน์ส่วนตน
เพื่อให้เป็นตามหลักการกำกับดูแลกิจการที่ดี ดังนี้

1. บริษัทได้ให้ความรู้และความเข้าใจแก่ผู้บริหารในระดับต่างๆ
เกี่ยวกับภาระหน้าที่ของผู้บริหารในการรายงานการถือหลักทรัพย์ ของตนเอง คู่สมรส
และบุตรที่ยังไม่บรรลุนิติภาวะ ตลอดจนรายงานการเปลี่ยนแปลงการถือหลักทรัพย์ของบริษัท
ต่อสำนักงานคณะกรรมการกำกับหลักทรัพย์และตลาดหลักทรัพย์ ตามมาตรา 59
และบทกำหนดโทษตามมาตรา 275 แห่งพระราชบัญญัติหลักทรัพย์และตลาดหลักทรัพย์ พ.ศ. 2535
และตามข้อกำหนดของตลาดหลักทรัพย์แห่งประเทศไทย

2.
บริษัทได้กำหนดในข้อบังคับเกี่ยวกับการทำงานของพนักงานสำหรับการไม่เปิดเผยหรือใช้ประโยชน์จากข่าวสารใดๆ
ที่เป็นความลับของบริษัท การระมัดระวังรักษาข้อมูลให้เป็นความลับ
และการไม่ใช้ตำแหน่งหน้าที่ในบริษัทหรือข้อมูลที่ได้รับระหว่างการปฏิบัติงานในบริษัทไปแสวงหาผลประโยชน์ในทางมิชอบหรือทำให้ประโยชน์ของบริษัทลดลง
โดยบริษัทจะใช้บทลงโทษสูงสุดหากพบว่าผู้บริหารได้ใช้ข้อมูลภายในหรือมีความประพฤติที่ส่อไปในทางที่จะทำให้บริษัทได้รับความเสื่อมเสียเสียหาย

3. บริษัทฯ มีนโยบายห้ามกรรมการและผู้บริหารใช้ข้อมูลภายในที่มีสาระสำคัญของบริษัทฯ
ซึ่งยังไม่ได้เปิดเผยต่อสาธารณชนเพื่อประโยชน์ของตนเองหรือผู้อื่น
ซึ่งรวมถึงการซื้อขายหลักทรัพย์ของบริษัทฯ โดยกรรมการ
ผู้บริหารและพนักงานซึ่งอยู่ในหน่วยงานที่ทราบข้อมูลภายใน
ควรหลีกเลี่ยงหรืองดการซื้อขายหลักทรัพย์ของบริษัทฯ ในช่วงระยะเวลา 1 เดือน
ก่อนการเปิดเผยงบการเงินให้แก่สาธารณชน

บุคลากร

1.  บุคลากร

ณ วันที่ 31 ธันวาคม 2551 บริษัทมีพนักงานจำนวน 3,687 คน
เพื่อรองรับการให้บริการสำหรับลูกค้าที่เติบโตอย่างต่อเนื่องจากธุรกิจโรงภาพยนตร์
โบว์ลิ่งและคาราโอเกะ โฆษณา และพื้นที่เช่าและศูนย์การค้า
อีกทั้งเป็นการเตรียมความพร้อมให้กับสาขาที่จะเปิดใหม่ด้วย โดยในปีนี้ MAJOR
ได้เพิ่มจำนวนสาขาอีก 8 แห่ง เพื่อให้ครอบคลุมพื้นที่ทั่วกรุงเทพมหานคร ปริมณฑล
ตลอดจนในต่างจังหวัด เพื่อให้ลูกค้าได้รับความสะดวกมากขึ้น

จำนวนพนักงาน

  ----------------------------------------------------- -----------------
  สายธุรกิจหลัก                                            รวม

  สำนักงานใหญ่                                            284

  โรงภาพยนตร์                                            2,067

  โบว์ลิ่ง                                                 1,070

  ขายโฆษณา                                              52

  ขายพื้นที่เช่า และศูนย์การค้า                                 214

  รวม                                                   3,687
  ----------------------------------------------------- -----------------

ผลตอบแทนรวมของบุคลากรของบริษัท ซึ่งประกอบด้วย เงินเดือน โบนัส และเงินสมทบ ในปี 2551
เป็นจำนวน 456,119,996.31 ล้านบาท

2.  นโยบายด้านการบริหารทรัพยากรบุคคล

    1.  การสรรหาพนักงานและจูงใจพนักงาน

บริษัทจะเน้นการสรรหาพนักงานจากภายในเป็นหลัก แล้วทำการฝึกอบรมเพิ่มเติม
เนื่องจากการเลื่อนตำแหน่งจากภายในทำให้ได้พนักงานที่คุ้นเคยกับการดำเนินงานและยังมีส่วนช่วยสร้างขวัญกำลังใจในการทำงานให้กับพนักงาน
ทั้งยังจูงใจให้พนักงานทำงานอยู่กับบริษัทเป็นระยะเวลานาน
และให้ผลตอบแทนในระดับที่เท่าเทียมกับธุรกิจในอุตสาหกรรมเดียวกัน นอกจากนี้
บริษัทยังได้จัดสภาพแวดล้อมและบรรยากาศในการทำงานให้เอื้อต่อการใช้ศักยภาพของพนักงานได้อย่างเต็มที่ซึ่งเป็นการจูงใจพนักงานอีกวิธีหนึ่ง

2.  การพัฒนาทรัพยากรบุคคล

บริษัทมีการจัดอบรมให้กับพนักงานทั้งในลักษณะที่ทำพร้อมกับการทำงาน (On-the-job training)
และในลักษณะอบรมงาน (Functional training)
สำหรับในกรณีที่เป็นการฝึกอบรมพร้อมกับการทำงาน
บริษัทจะให้พนักงานที่ฝึกหัดได้มีโอกาสช่วยพนักงานที่อาวุโสกว่า
โดยพนักงานที่อาวุโสกว่าจะเป็นพี่เลี้ยงดูแลให้คำแนะนำและช่วยชี้แนะตลอดทุกขั้นตอน
ส่วนการอบรมแบบ Functional training จะมีการอบรมหลักสูตรต่างๆ
ทั้งที่ดำเนินการโดยบุคลากรภายใน/นอกบริษัท และการส่งพนักงานเข้าร่วมอบรมตามโครงการต่างๆ
ที่หน่วยงานภายนอกเป็นคนจัด เช่น การฝึกอบรมด้านการบริหารและปฏิบัติการ
โดยสถาบันการบริหารและจิตวิทยา (MPI) ซึ่งมีการจัดอบรมอยู่อย่างสม่ำเสมอ
อีกทั้งบริษัทยังจัดการจัดอบรมทักษะทั่วไปอื่นๆ (Soft Skills) อาทิ ทักษะการเป็นผู้นำ,
การพัฒนาทักษะการขายและการตลาด, การพัฒนาทีมงาน, เทคนิคการเจรจา, เทคนิคงานบริการ
ฯลฯ อีกด้วย

นอกจากนี้บริษัทยังได้จัดให้มีโครงการร่วมกับตลาดหลักทรัพย์แห่งประเทศไทย
โดยเป็นโครงการระยะยาวเพื่อสนับสนุนและรองรับ นิสิต นักศึกษา
ที่ต้องการใช้เวลาที่ว่างเว้นจากการเรียนให้เป็นประโยชน์ด้วยการฝึกประสบการณ์การทำงาน
โดยบริษัทได้จัดให้ นิสิต นักศึกษา ได้มีโอกาสฝึกทำงานในบางตำแหน่งที่เหมาะสมกับวุฒิภาวะ ทักษะ
และช่วงเวลาว่างของ นิสิต นักศึกษา แต่ละคน

9.5 กิจกรรมเพื่อสังคม

มกราคม :

บริษัทฯจัดกิจกรรม Kid Movie Day ให้น้อง ๆ ได้ฉลองวันเด็ก โดยเปิดโรงภาพยนตร์ทั้ง 4
แบรนด์ เมเจอร์ ซีนีเพล็กซ์, อีจีวี, พารากอน ซีนีเพล็กซ์ และ เอสพลานาด ซีนีเพล็กซ์

ให้น้องๆ ที่มีความสูงไม่เกิน 110 เซนติเมตร เข้าชมภาพยนตร์ฟรี ทุกเรื่อง ทุกรอบ ทุกสาขา
ทั่วประเทศ ในวัน เสาร์ที่ 12 มกราคม 2551 นอกจากนี้ ได้ร่วมกับ สวพ.FM91 จัด โครงการ
“พี่จูงน้อง ดูหนังวันเด็ก” เพื่อ

มอบความสุขให้กับน้อง ๆ ที่พิการและด้อยโอกาสทางสังคมจาก 3 มูลนิธิ
ได้เข้าชมภาพยนตร์ฟรีอีกกว่า 300 คน ได้แก่ มูลนิธิอนุเคราะห์คนพิการในพระบรมราชูปถัมภ์
ในสมเด็จพระศรีนครินทราบรมราชชนนี , มูลนิธิช่วยคนปัญญาอ่อนแห่งประเทศไทย
ในสมเด็จพระศรีนครินทราบรมราชชนนี และ สถานสงเคราะห์เด็กอ่อนพิการทางสมองและปัญญา
(บ้านเฟื่องฟ้า) ชมภาพยนตร์เรื่อง “Bee Movie ผึ้งน้อยหัวใจบิ๊ก” โดยมี พุทธิพงษ์ ปุณณกันต์
รองผู้ว่าราชการกรุงเทพมหานคร ให้เกียรติเป็นประธานในงาน ณ เมเจอร์ ซีนีเพล็กซ์ รัชโยธิน

บริษัทฯร่วมกับ บริษัท มีเดียสแตนดาร์ด จำกัด ผู้จัดสร้างภาพยนตร์การ์ตูนเรื่อง “พระพุทธเจ้า”
สำนักงานตำรวจแห่งชาติ และ กองทุนธรรมะเพื่อเด็กและเยาวชน กระทรวงศึกษาธิการ จัด
โครงการ “เด็กดี ดูหนัง ปลูกฝังจิตสำนึก”
โดยเชิญชวนผู้มีจิตศรัทธาได้มีส่วนร่วมสนับสนุนโครงการด้วยการสมทบทุนซื้อบัตรชมภาพยนตร์
ราคาพิเศษ 50 บาทต่อที่นั่ง ให้กับเด็กและเยาวชน ซึ่งมุ่งเน้นไปยังสถาบันการศึกษา
โดยหักเงินจำนวน 8 บาทจากราคาบัตรชมภาพยนตร์ เพื่อนำขึ้นทูลเกล้าฯ
ถวายแด่พระบาทสมเด็จพระเจ้าอยู่หัว เพื่อเฉลิมพระเกียรติในวโรกาสที่ทรงเจริญพระชนมายุครบ
80 พรรษา ตั้งแต่วันที่ 24 มกราคม - 4 ธันวาคม 2551

กุมภาพันธ์ :

พารากอน ซีนีเพล็กซ์ ร่วมกับ ศูนย์การค้าสยามพารากอน จัดงาน “ 27 Dresses Charity
Preview Night”
เพื่อร่วมแบ่งปันความรักถึงผู้ป่วยโรคหัวใจที่รอความหวังด้วยการมอบหัวใจแห่งการกุศล
โดยนำรายได้จากการจำหน่ายตั๋วชมภาพยนตร์รักโรแมนติกรอบพิเศษทั้งหมดมอบให้กับมูลนิธิโรคหัวใจแห่งประเทศไทย
ในพระบรมราชินูปถัมภ์ และ 8 องค์กรสตรี เพื่อนำไปช่วยเหลือผู้ป่วยโรคหัวใจแต่ยากจน
และสาธารณกุศลต่างๆ โดยมี ท่านผู้หญิง สุมาลี จาติกวณิช
เป็นประธานในการรับมอบเงินบริจาคในครั้งนี้ ณ อินฟินีซิตี้ ฮอลล์ ชั้น 5 พารากอน ซีนีเพล็กซ์

มีนาคม :

บริษัทฯ ร่วมกับ กองทัพเรือ นำเยาวชนในพื้นที่จังหวัดนราธิวาส เยาวชน

ในกรุงเทพฯ และนักเรียนทหารในสังกัดกองทัพเรือ จำนวน 120 คน เข้าร่วมกิจกรรมต่าง ๆ ใน
โครงการ

“รวมใจไทยเป็นหนึ่ง” ปี 2 ภายใต้ชื่องาน “เยาวชนไทย ใจสมานฉันท์”
ซึ่งโครงการดังกล่าวเป็นส่วนหนึ่ง

ของกิจกรรมทัศนศึกษาที่จัดขึ้นตามกระแสพระราชดำรัสของสมเด็จพระนางเจ้าฯ พระบรมราชินีนาถ
ที่ได้ทรง

แสดงถึงพระราชประสงค์ให้เกิดความสงบแก่ประชาชนทุกหมู่เหล่าในผืนแผ่นดินไทย
เพื่อสนับสนุนการแก้ไข

ปัญหา 3 จังหวัดชายแดนภาคใต้
และต้องการละลายพฤติกรรมการแตกแยกและปลูกฝังอุดมการณ์ความรัก

ชาติและรู้รักสามัคคีเป็นหนึ่งเดียว เพื่อให้เกิดความสงบสุขในผืนแผ่นดินไทยให้แก่เยาวชนในพื้นที่ 3
จังหวัด

ภาคใต้ โดยมี พลเรือเอก สมเดช ทองเปี่ยม
ประธานคณะกรรมการกิจการวิทยุกระจายเสียงทหารเรือ

พร้อมด้วย อนวัช องค์วาสิฏฐ์ รองประธานเจ้าหน้าที่บริหารธุรกิจโรงภาพยนตร์ บริษัท เมเจอร์
ซีนีเพล็กซ์

กรุ้ป จำกัด (มหาชน) พลเรือตรี เริงฤทธิ์ บุญส่งประเสริฐ เจ้ากรมกิจการพลเรือนกองทัพเรือ
และศิลปิน

ดารา อาทิ ปอ-วีรินทร์ทิรา นาทองบ่อจรัส รองโฆษกรัฐบาล, ปอ-ปุณยวีร์ สุขกุลวรเศรษฐ์, โอ๋-
ปราย

ธนาอัมพุช, อรรินทร์ ยมกกุล ร่วมกิจกรรมในงาน
พร้อมเข้าชมการดำเนินงานของโรงภาพยนตร์และชม

ภาพยนตร์เรื่อง “สลัดตาเดียวกับเด็ก 200 ตา” ณ พารากอน ซีนีเพล็กซ์

บริษัทฯร่วมกับ บริษัท บริดจ์ คอมมิวนิเคชั่น จำกัด และ บริษัทหลักทรัพย์ กิมเอ็ง (ประเทศไทย)
จำกัด (มหาชน) จัด คอนเสิร์ตการกุศลครั้งสำคัญ “กำลังใจ” โดย เลน่า มาเรีย
ศิลปินพิการชาวสวีเดน พร้อมศิลปินรับเชิญ บี-พีระพัฒน์ เถรว่อง ศิลปินของไทยที่มาร่วมร้องเพลง
โดยมี นบ ประทีปะเสน เป็นผู้ควบคุมวงดนตรี เพื่อหารายได้มอบให้กับมูลนิธิคริสเตียนเพื่อเด็กพิการ
ซึ่งจัดแสดงขึ้นในวันที่ 28-29-30 มีนาคม 2551 เวลา 19.00 น ณ โรงภาพยนตร์สยามภาวลัย
พารากอน ซีนีเพล็กซ์ จำหน่ายบัตรราคา 600 บาท, 800 บาท และ 1,200 บาท

บริษัทฯร่วมกับ สถาบันสอนภาษา EF Education First ประจำประเทศไทย มอบทุนเข้า
อบรมคอร์สภาษาอังกฤษที่สถาบัน EF Education ประเทศออสเตรเลีย
ให้กับนักเรียนระดับมัธยมที่เข้าร่วมอบรมแคมป์สอนภาษาอังกฤษในโรงภาพยนตร์ครั้งแรกของเมืองไทย
กับซีเอสอาร์แคมเปญโครงการ “English On Screen”
และผ่านการสอบคัดเลือกชิงทุนการศึกษาคอร์สภาษาอังกฤษยังต่างประเทศ
ซึ่งนักเรียนที่สอบผ่านการคัดเลือกได้รับทุนไปอบรมครั้งนี้มีจำนวน 10 คน
เตรียมพร้อมบินลัดฟ้าเข้าคอร์สติวเข้มภาษาอังกฤษ EF Summer Course ณ เมืองบริสเบน
ประเทศออสเตรเลีย รวมมูลค่าทุนทั้งสิ้นกว่า 1,000,000 บาท

เมเจอร์ ซีนีเพล็กซ์ กรุ้ป สานฝันให้น้อง ๆ จาก มูลนิธิสายธารแห่งความหวัง (Wishing Well)

ซึ่งป่วยเป็นโรคมะเร็งในระยะสุดท้ายและต้องการจะชมภาพยนตร์
ได้มีโอกาสเข้าชมภาพยนตร์ฟรี... เรื่อง

“ตำนานสไปเดอร์วิก” ณ เมเจอร์ ซีนีเพล็กซ์ รัชโยธิน

เมษายน :

บริษัทฯร่วมกับ กลุ่มศิลปิน-ดารา กว่า 20 คน ที่ผันตัวมาเป็นพ่อค้าแม่ขายประจำตลาดนัดเมเจอร์
ซีนีเพล็กซ์ รัชโยธิน จัดกิจกรรมการกุศล “Major Cineplex Fashion Week & Star
Charity” หารายได้ช่วยเหลือผู้พิการและด้อยโอกาส กับกิจกรรมความบันเทิงขายของราคาถูก
จัดแสดงแฟชั่นโชว์จากเหล่าศิลปินดารา ปิดท้ายกับ มินิคอนเสิร์ตจาก เนส-ธนดล
ศิลปินจากค่ายจีเอ็มเอ็มแกรมมี่ พร้อมมอบรถวีลแชร์ให้กับสมาคมส่งเสริมผู้พิการและผู้ด้อยโอกาส
จังหวัดนครราชสีมา โดยมี คุณพจริน สกุลเบญจรัตน์ นายกสมาคม และ คุณสิปปานนท์
ล้วนรุ่งเรืองสกุล อุปนายกสมาคม เป็นผู้รับมอบ

โรงภาพยนตร์กรุงศรี ไอแมกซ์ ร่วมกับ สวพ.91 จัดกิจกรรม “แท็กซี่ เดย์”
ซึ่งจัดขึ้นเป็นประจำทุกปี โดยเปิดโอกาสให้ผู้ขับขี่รถแท็กซี่ได้นำครอบครัวเข้าชมภาพยนตร์ 3 มิติ
ได้ฟรี... และในปีนี้เปิด

โอกาสให้ชมภาพยนตร์ 3 มิติเรื่องใหม่ล่าสุด “Sea Monsters ไดโนเสาร์กับโลกลี้ลับใต้ทะเล”
เพื่อเป็น การคืนกำไรให้สังคมกระตุ้นให้ผู้ขับขี่แท็กซี่ร่วมเป็นพลเมืองดี
และสามารถช่วยประชาสัมพันธ์ข้อมูลเกี่ยวกับ

โรงภาพยนตร์กรุงศรี ไอแมกซ์ โรงภาพยนตร์จอยักษ์ที่ใหญ่ที่สุดแห่งเดียวในประเทศไทย
ให้กับผู้โดยสารทั้ง

ชาวไทยและต่างชาติได้ทราบ

กรกฎาคม :

บริษัทฯร่วมกับ สถาบัน EF Education First และ กลุ่มบริษัทดัชมิลล์ เปิดตัว โครงการ
“English On Screen แคมป์สอนภาษาอังกฤษในโรงภาพยนตร์”ต่อเนื่องเป็นปีที่ 2
หลังประสบความสำเร็จจากปีแรก
โดยเปิดรับสมัคร...นักเรียนระดับมัธยมศึกษาตอนปลายทั่วประเทศ จำนวน 2,000 คน
และครูสอนภาษา จำนวน 500 คน เข้าอบรมฟรี! ไม่ต้องเสียค่าใช้จ่าย
โดยนักเรียนที่ผ่านการอบรมรับสิทธิ์ร่วมสอบชิงทุนการศึกษาเข้าเรียนคอร์สภาษาที่ประเทศอังกฤษ
จำนวน 10 ทุน มูลค่า 2 ล้านบาท พร้อมจัดโปรโมชั่นพิเศษ “English Grade A เด็กเรียนดี
ดูหนังฟรี” สำหรับนักเรียนระดับมัธยมศึกษา ม.1-ม.6 ที่มีผลการเรียนภาษาอังกฤษเกรด A
จะได้รับสิทธิ์ดูหนังฟรี ในเครือเมเจอร์ ซีนีเพล็กซ์ กรุ้ป ทั้ง 4 แบรนด์ ที่ เมเจอร์ ซีนีเพล็กซ์,
อีจีวี, พารากอน ซีนีเพล็กซ์ และ เอสพลานาด ซีนีเพล็กซ์

อีจีวี ร่วมกับ ไรท์ บียอน จัดฉายภาพยนตร์รอบการกุศลหารายได้ช่วยคนบกพร่องทางการได้ยิน

กับภาพยนตร์เรื่อง “เฟรนด์ชิพ เธอ กับ ฉัน” โดยรายได้ทั้งหมดมอบให้กับ
โรงเรียนเศรษฐเสถียรในพระราชูปถัมภ์
ซึ่งถือเป็นภาพยนตร์เรื่องแรกที่จะมีการแปลภาษามือบนจอภาพยนตร์ ทั้งนี้
เพื่ออำนวยความสะดวกให้กับผู้บกพร่องทางการได้ยินสามารถร่วมชมภาพยนตร์ภายในโรงภาพยนตร์ได้เป็นครั้งแรกในเมืองไทย

ณ โรงภาพยนตร์แกรนด์อีจีวี สยามดิสคัฟเวอรี่

โรงภาพยนตร์กรุงศรี ไอแมกซ์
ปิดโรงภาพยนตร์จัดฉายภาพยนตร์การ์ตูนแอนิเมชั่นในรูปแบบดิจิตอลรอบการกุศลเรื่อง “Kungfu
Panda” ให้กับน้อง ๆ จาก มูลนิธิส่งเสริมการพัฒนาบุคคล (เมอร์ซี่ เซ็นเตอร์) จำนวน 500 คน
โดยมีศิลปินดาราและนักร้อง อาทิ เอ็กซ์-ปิยะ ผู้พากย์เสียง เสือดาวหิมะ จากภาพยนตร์เรื่องนี้,
มิล่าและพายุ มาร่วมเล่นเกมส์และร้องเพลง เพื่อมอบความสุขให้กับน้อง ๆ โดยน้อง ๆ
ได้สัมผัสกับตัวการ์ตูนสุดน่ารักพร้อมชมภาพยนตร์ที่มีความคมชัดสมจริงบนจอยักษ์สูงเท่าตึก 8 ชั้น
พร้อมระบบเสียงดิจิตอลรอบทิศทาง 12,000 วัตต์ ซึ่งสร้างความตื่นตาตื่นใจให้กับน้อง ๆ
กับความเสมือนจริงในการชมภาพยนตร์ที่เหนือกว่าทุกระบบที่เดียวในเมืองไทย ณ
โรงภาพยนตร์กรุงศรี ไอแมกซ์ ชั้น 5 พารากอน ซีนีเพล็กซ์

สิงหาคม :

บริษัทฯร่วมกับ เอไอเอส จัดกิจกรรมฉายภาพยนตร์รอบพิเศษให้กับลูกค้าและน้อง ๆ จากมูลนิธิต่าง
ๆ ได้ชมภาพยนตร์ดราม่าสร้างสรรค์สังคมแห่งปีเรื่อง “หนึ่งใจ เดียวกัน”
ในทูลกระหม่อมหญิงอุบลรัตนราชกัญญาสิริวัฒนาพรรณวดี ฟรี! ทั่วประเทศก่อนใคร เริ่ม 1 ส.ค.นี้
สำหรับน้อง ๆ จากมูลนิธิต่าง ๆ และวันที่ 2-3 ส.ค. 51 รอบ 10.00 น. สำหรับลูกค้าเอไอเอส
วันทูคอล จีเอสเอ็มแอดวานซ์ และสวัสดี เพียงแสดงโทรศัพท์มือถือเพื่อรับบัตรชมภาพยนตร์ฟรี 2
ที่นั่ง ต่อ 1 หมายเลข ได้ที่ โรงภาพยนตร์ในเครือเมเจอร์ ซีนีเพล็กซ์ กรุ้ป ทั้ง 4
แบรนด์ทั่วประเทศ คือ เมเจอร์ ซีนีเพล็กซ์, อีจีวี, พารากอน ซีนีเพล็กซ์ และเอสพลานาด
ซีนีเพล็กซ์

บริษัทฯนำทีมคณะผู้บริหารและตัวแทนพนักงานของบริษัทฯ
ร่วมทำกิจกรรมและเลี้ยงอาหารกลางวันให้กับน้อง ๆ ที่พิการซ้ำซ้อนกว่า 400 คน ของ
สถานสงเคราะห์เด็กพิการและทุพพลภาพปากเกร็ด (บ้านนนทภูมิ) ตลอดจน
ได้มอบเงินช่วยเหลือและเครื่องอุปโภคบริโภคให้กับ บุรี ลาดสลุง
หัวหน้าศูนย์ส่งเสริมและพัฒนาศักยภาพทางอาชีพบุคคลออทิสติส
สถานสงเคราะห์เด็กพิการและทุพพลภาพปากเกร็ด (บ้านนนทภูมิ)

ธนกร ปุลิเวคินทร์ รองประธานเจ้าหน้าที่บริหารฝ่ายธุรกิจฟิล์มภาพยนตร์ บริษัท เมเจอร์ ซีนีเพล็กซ์
กรุ้ป จำกัด (มหาชน) ให้การต้อนรับ พลเรือเอก กำธร พุ่มหิรัญ ผู้บัญชาการทหารเรือ
และนายทหารชั้นผู้ใหญ่ และข้าราชการกองทัพเรือ ที่เข้าร่วมชมภาพยนตร์แห่งปี
“หนึ่งใจ...เดียวกัน” ณ เมเจอร์ ซีนีเพล็กซ์ ปิ่นเกล้า
ซึ่งภาพยนตร์เรื่องนี้เป็นภาพยนตร์ดาราม่าสร้างสรรค์สังคมจากบทพระนิพนธ์ “เรื่องสั้นที่...ฉันคิด”
ในทูลกระหม่อมหญิงอุบลรัตน์ราชกัญญา สิริวัฒนาพรรณวดี
ที่ต้องการสะท้อนให้ผู้ชมได้รู้และเห็นอีกหนึ่งปัญหาของสังคม
นั่นคือปัญหาการด้อยโอกาสทางการศึกษาของเด็กไทย
โดยรายได้ส่วนหนึ่งจากการฉายภาพยนตร์จะมอบให้กับ โครงการ Miracle of Life
เพื่อนำไปช่วยเหลือด้านการศึกษาแก่เด็กด้อยโอกาสในชนบทต่างๆ ต่อไป

กันยายน :

บริษัทฯร่วมกับ มูลนิธิ โรนัลด์ แมคโดนัลด์ เฮาส์ ประเทศไทย
จัดฉายภาพยนตร์แอนิเมชั่นรอบการกุศลเรื่อง “Star Wars: The Clone Wars” ในวันที่ 20
กันยายน ให้ชมก่อนฉายจริงในวันที่ 2 ตุลาคม 2551 เพื่อหารายได้สมทบทุนมูลนิธิ โรนัลด์
แมคโดนัลด์ เฮาส์ ประเทศไทย ในการช่วยเหลือเด็กและเยาวชนที่ด้อยโอกาส พร้อมนำเด็ก ๆ
จากมูลนิธิต่าง ๆ อาทิ มูลนิธิศูนย์พิทักษ์สิทธิเด็ก, สถานสงเคราะห์เด็กพิการและทุพพลภาพปากเกร็ด
(บ้านนนทภูมิ), บ้านนกขมิ้น, ชุมชนวัดประชาระบือธรรม, บ้านราชาวดีชายและหญิง,
มูลนิธิส่งเสริมและพัฒนาคนพิการ, มูลนิธิกระต่ายในดวงจันทร์ และ
สถานสงเคราะห์เด็กชายบ้านมหาเมฆ กว่า 300 คน เข้าชมภาพยนตร์ฟรีก่อนใคร ณ
โรงภาพยนตร์สยามภาวลัย ชั้น 6 พารากอน ซีนีเพล็กซ์

เมเจอร์ ซีนีเพล็กซ์ กรุ้ป ร่วมกับ บริษัท บุญรอดเทรดดิ้ง จำกัด
เปิดโอกาสให้กลุ่มครูอาสากลางกรุง ในนาม กลุ่ม ซ.โซ่อาสา นำเด็ก ๆ จากชุมชนคลองหลอด
และชุมชนบางซื่อ จำนวน 120 คน เข้าชมภาพยนตร์สร้างสรรค์แห่งปีเรื่อง “หนึ่งใจ...เดียวกัน”
จากบทพระนิพนธ์ “เรื่องสั้นที่...ฉันคิด” ในทูลกระหม่อม

หญิงอุบลรัตน์ราชกัญญา สิริวัฒนาพรรณวดี
เพื่อเป็นการเปิดโอกาสด้านการเรียนรู้ในเชิงทัศนศึกษาโดยเนื้อหา

ของภาพยนตร์ได้ให้ความสำคัญในเรื่องของการศึกษาแก่เด็กด้อยโอกาส ซึ่งจะเป็นการกระตุ้นให้เด็ก
ๆ เล็งเห็น

ถึงความสำคัญของการศึกษา ณ เมเจอร์ ซีนีเพล็กซ์ รัชโยธิน

พารากอน ซีนีเพล็กซ์ ร่วมกับ ผลิตภัณฑ์ Cartier ประจำประเทศไทย และ โครงการ Best
Buddies Thailand ได้นำน้อง ๆ จาก สถาบันราชานุกูล พร้อมครู เจ้าหน้าที่
และอาสาสมัครร่วม

ชมภาพยนตร์การ์ตูนเรื่อง “Wall-E หุ่นน้อยหัวใจรักษ์โลก” ทั้งนี้ เพื่อเป็นการฝึกให้น้อง ๆ
ได้ทำกิจกรรมนอกสถานที่และเรียนรู้การใช้ชีวิตในสังคม โดยมี นัท AF4-ณัฐ ศักดาทร
มาร่วมชมภาพยนตร์และให้กำลังใจบรรดาน้อง ๆ จากสถาบันราชานุกูลด้วย ณ พารากอน ซีนีเพล็กซ์

ตุลาคม :

บริษัทฯร่วมกับ บอยด์ โกสิยพงษ์ พร้อมเหล่าศิลปินดารานักร้อง และ คริสตจักรแห่งความสุข
จัดคอนเสิร์ตการกุศลภายใต้ชื่อ this is LOVE Worship Concert
โดยจะมีเหล่าศิลปินดารานักร้องชื่อดังมาร่วมขับกล่อมบทเพลงแห่งความสุขนมัสการพระผู้เป็นเจ้า
อาทิ บอยด์ โกสิยพงษ์, ปุ๊-อัญชลี จงคดีกิจ, โจ-จิรายุ วรรธนะสิน, โบ-สุรัตนาวดี, โรส
ศิรินทิพย์, เจมส์-เรืองศักดิ์ ลอยชูศักดิ์, บี-พีระพัฒน์ เถรว่อง, ซีเจแบรนด์
เพื่อหารายได้นำไปเป็นค่าใช้จ่ายในการดำเนินการจัด รายการคำตอบชีวิต ทางโมเดิร์นไนน์ ทีวี
โดยจะจัดขึ้นเพียงรอบเดียวในวันอาทิตย์ที่ 26 ตุลาคม 2551 เวลา 19.00 น. ณ
โรงภาพยนตร์สยามภาวลัย ชั้น 6 พารากอน ซีนีเพล็กซ์

พฤศจิกายน :

บริษัทฯร่วมกับ สถาบันสอนภาษา EF Education First เปิด
“แคมป์สอนภาษาอังกฤษในโรงภาพยนตร์ : English On Screen ” ปีที่ 2
โดยจัดอบรมเทคนิคการสอนภาษาอังกฤษให้แก่ครูทั่วประเทศ จำนวน 500 คน โดย มร.สตีฟ
อัลเลน อาจารย์ผู้สอนจากสถาบัน EF จากประเทศอังกฤษเป็นผู้สอน ณ เมเจอร์ ซีนีเพล็กซ์
รัชโยธิน

พลเรือเอก กำธร พุ่มหิรัญ ผู้บัญชาการทหารเรือ ร่วมกับ ธนกร ปุลิเวคินทร์
รองประธานเจ้าหน้าที่บริหารธุรกิจฟิล์มภาพยนตร์ บริษัท เมเจอร์ ซีนีเพล็กซ์ กรุ้ป จำกัด (มหาชน)
พลเรือตรี ชุมพล วงศ์เวคิน เจ้ากรมกิจการพลเรือนทหารเรือ และ พูลทรัพย์ วัธนวงศ์ศิริ จาก
สถานีโทรทัศน์ไทยทีวีสี ช่อง 3 แถลงข่าวพิธีเปิดโครงการรวมใจไทยเป็นหนึ่ง ประจำปี 2552
ซึ่งเป็นกิจกรรมนำเยาวชนอายุระหว่าง 14-19 ปี ในพื้นที่จังหวัดภาคใต้ อาทิ จ.นราธิวาส และ
จ.ปัตตานี ทัศนศึกษานอกสถานที่ ทั้งนี้ เพื่อเปิดโลกทัศน์การเรียนรู้
และการได้รับประสบการณ์การอยู่ร่วมกัน
ด้วยความรักและความสามัคคีแบบไม่แบ่งชนชั้นให้กับเยาวชน ณ ห้องชมชลธี หอประชุมกองทัพเรือ

ธันวาคม :

บริษัทฯ ร่วมกับ สถาบันสอนภาษา EF Education First เปิด
“แคมป์สอนภาษาอังกฤษในโรงภาพยนตร์ : English On Screen” ปีที่ 2
เปิดอบรมเทคนิคการทำความเข้าใจบทสนทนาภาษาอังกฤษจากภาพยนตร์ อาทิ
คำศัพท์และไวยกรณ์ต่าง ๆ ให้แก่นักเรียนระดับมัธยมศึกษาตอนปลายทั่วประเทศ จำนวน 4 รุ่น ๆ
ละ 500 คน รวม 2,000 คน ทุกวันเสาร์-อาทิตย์ที่ 22-23 พฤศจิกายน, 6-7 ธันวาคม, 13-14
ธันวาคม และ 20-21 ธันวาคม 2551
โดยมีแขกรับเชิญผู้มากความสามารถทางภาษาร่วมเป็นวิทยากรพิเศษด้วย อาทิ คริสโตเฟอร์ ไรท์,
จูน-สาวิตรี รัตนพฤกษ์, วีเจ นิกกี้ ณ

โรงภาพยนตร์แกรนด์ อีจีวี สยามดิสคัฟเวอรี่
สำหรับนักเรียนที่ผ่านการอบรมจะได้รับสิทธิเข้าร่วมสอบชิงทุนการศึกษาเพื่อเรียนคอร์สภาษาต่อที่ประเทศอังกฤษ
จำนวน 10 ทุน รวมมูลค่า 2 ล้านบาท

คณะผู้บริหารเมเจอร์ ซีนีเพล็กซ์ กรุ้ป นำโดย วิชา พูลวรลักษณ์ ประธานกรรมการบริหาร
และตัวแทนพนักงานบริษัทฯ ร่วมกันต้อนรับคณะเด็ก ๆ ชาวกระเหรี่ยง จาก อำเภอแก่งกระจาน
จังหวัดเพชรบุรี ซึ่งเป็นเด็กอุปถัมภ์ของโครงการมูลนิธิศุภนิมิตแห่งประเทศไทย
ในโอกาสเข้าพบเพื่อแสดงความขอบคุณบริษัทฯ ที่ได้ให้การสนับสนุนกิจกรรมต่าง ๆ
ของทางมูลนิธิศุภนิมิตด้วยดีตลอดมา พร้อมร้องเพลงคริสต์มาสอวยพรคณะผู้บริหารและพนักงานบริษัทฯ
ณ เมเจอร์ ซีนีเพล็กซ์ รัชโยธิน